道傍見乞士捕蝨
作者：呂南公
朝代：宋

paragraphs: 夕陽拂西岡，黄淡映古道。
晚風吹高林，病葉落如掃。
饑人瘦於繖，俛默坐沙草。
扶危猶强興，力備輒反倒。
還持藍縷縫，委曲捕蝨蚤。
視荒數抽空，殺緩或失腦。
悠然不能罷，似欲銳鈎考。
寧思百骸間，羣蟻即入保。
傍行笑相顧，慧悟信難早。
噆傷乃知嫌，餒死豈謂好。
方爲大銷滅，而畏小苦惱。
何有就薪蒸，先愁稍枯槁。
衣青嗔駡賤，髮白諱呼老。
與爾不同年，誰能共懷抱。